Dominikaanse Reppubliek

De **Dominikaanse** Republiek (Spaans: *República Dominica*, oetsprökken as [reˈpuβlika ðominiˈkana]) Is nen stoat op et eiloand Hispaniolia, deel van de eiloandengroep de Grote Antillen in et Karibisch gebeed. 'n Daarde deel van et eiloand heurt an 'n stoat Haïti, woerduur at Hispanjolia ene van de twei Karibische eiloanden is woer at twei stoaten op lignt. Op Kuba noa is de Dominikaanse Republiek 'n grötsten Karibischen stoat met 48.442 kilometers in et veerkoant an loand en ongevear 10 miljoen leu.

Seend et zuwende joarhoonderd wont der al luë. De eersten warren de Taíno-indianen. In 1492 köm der Kristoffer Kolumbus an. Den stichten der de eerste bliewende Europese nederzetting in de Nieje Wearld, dee at he Santo Domingo neumen. Dat is noe de heuwdstad van de republiek en et was vrauer Spanje's eerste heuwdstad in de Nieje Wearld. In Santo Domingo stoat, net as zovölle eerste dinge in de Nieje Wearld, de eerste universiteat, kathedroale en kasteel. Dee leste beale stoat in et Ciudad Colonial-gebeed, wat op de wearldaarfgoodlieste van UNESCO steet.

Drei joarhoonderte loank heurden et Spanje tau, en in körte tuskentieden ook an Froankriek en Haïti. In 1821 köm et op zikzelf te stoan, mer wör et rap innömmen duur Haïti. In 1844 wun et loand de Dominikaanse Onofhoankelikheadsoorlog, mear dau köm et vuur 72 joar wier oonder Spaans beweend, woernoa et neet heel best met de republiek gung.

Van 1916 töt 1924 wör de republiek bezat duur de Verennigde Stoaten. Doarnoa gung et oonder Horacio Vásquez Lajara redelik good vuur zes joar, tötdat 'n diktator Rafael Leonidas Trujillo Molina de macht oawernöm en töt an 1961 allene hearsen dee. In 1965 was der nen börgeroorlog den at töt 'n eande köm duur ingriepen van de VS. Doarnoa nöm van 1966 töt 1978 'n volgenden alleenhearser et oawer; Jaoquín Balaguer. Seend dee tied geet et der in de Dominikaanse Republiek redelik demokratisch tau, oonder anvoering van Leonel Fernández.

De Dominikaanse Republiek keump wat ekonomie angeet op de tweide plaatse in et Karibisch gebeed. Lange dreaiden et op de hoandel in suker, mear rechtevoort keump et mear op deensten an. 'n Ekonomischen vuuroetgoank blik oet et vernemstige loandelike telekommunikatienetwaark. Doar stoat tiegenoawer et grote antal leu wat bie de dure löp, de umkoopboarhead van de regearige en et onbetrouwboare stroomnetwaark. Et loand lidt ook oonder et grote verskil tusken aarm en rieke.

Et loand hef ook te lieden van de völle migroanten dee at komt en goat. Vuural et antal immigroanten oet Haïti is beheurlik: et wörd eskatt dat der zo 800.000 leu met Haïtaanse vuuroolden in de Dominikaanse Republiek wont. Doartiegenoawer trekt völle Dominikanen vort. Vuural noar de VS, woer at der oonderwiel al zowat 1,3 miljoen wont. Disse leu helpet et loandelik inkommen wal wat, want ze steurt de ceanten dee at ze verdeent terugge noar de familie in de Republiek. Doarmet haalt ze één-tiende deel van et Dominikaanse BNI.

De Dominikaanse Republiek is oetgröaid töt de grötste toeristentrekker van et Karibisch gebeed. Et hele joar duur kö'j der golf spöllen, woer at völle leefhebbers op ofkomt. Ook steet in de Dominikaanse Republiek de heugste baarg (Pico Duarte) en ligt der et grötste meer (et Enriquillomeer) van et Karibisch gebeed. Wieters is et bekeand um de mooie en verskeadene natuur dee'j der treffen köant. Duur mekaar is et der 26&nbsp;°C.

Vuur de Dominikanen zeent muziek en sport onmeundig belangriek. Merengue is duur vuurmoalig diktator Trujillo oetreupen as nationalen doans en muziekstiel, en hoonkbal is de meestespölde sport.

## Oetgoande verwiezing